ЩIы Хъурейм къыпэщылъыр хэт зыщIэр?
ЩIы Хъурейм тет къэралхэм я нэхъыбэм зы илъэс къэмынэу накъыгъэм и 12-м «ЦIыхухэм экологие щIэныгъэ егъэгъуэтыным и махуэ» зыфIаща Iуэхугъуэхэр щрагъэкIуэкI. Абы теухуа унафэр къыщащтауэ щытар ООН-м и Ассамблее Нэхъыщхьэм и зэIущIэу Бразилием и Рио-де-Жанейрэ къалэм 1992 гъэм щызэхашарщ.
Мы Iуэхум и къызэгъэпэщакIуэхэм зыхуагъэувыжауэ щыта къалэн пажэхэм ящыщщ экологие щэнхабзэм зегъэужьынымрэ дыкъэзыухъуреихь дунейм и щытыкIэм цIыхухэр щыгъуазэ щIынымрэ.
ЩIыуэпсым и щытыкIэм щытепсэлъыхь егъэджэныгъэхэм ди зэманым мыхьэнэшхуэ зэраIэм шэч къытехьэгъуейщ, ЩIы Хъурейм и къэкIуэнур шынагъуэншэу щыгъэтынми ар и джэлэсщ. Арагъэнущ, къэрал куэдым егъэджэныгъэ-гъэсэныгъэ лэжьыгъэу я деж щрагъэкIуэкIхэм зи гугъу тщIы унэтIыныгъэхэм увыпIэшхуэ хухах щIэхъуари.
Урысей Федерацэм а махуэм гулъытэ хэIэтыкIа хуащI щыхъуар 1996 гъэм къыщыщIэдзауэщ. Абы лъандэрэ, ди къэралым зы илъэс къэмынэу, мэлыжьыхьым и 15 — мэкъуауэгъуэм и 5-хэм («ЩIыуэпсыр хъумэным и дунейпсо махуэр» хиубыдэу), дыкъэзыухъуреихь дунейр шынагъуэншэу щыгъэтыным хуэгъэза Iуэхугъуэхэр щрагъэкIуэкI.
ЦIыхухэм экологие щIэныгъэ егъэгъуэтыным и махуэм дэнэкIи щыIэ гъэсакIуэ-егъэджакIуэхэм сабий садхэм, курыт школхэм, еджапIэ нэхъыщхьэхэм, нэгъуэщIхэми щIыуэпсым и щытыкIэм щытепсэлъыхь зэхыхьэхэр къыщызэрагъэпэщ, зэпеуэ гъэщIэгъуэнхэр щрагъэкIуэкI, Iэгъуэблагъэр зэлъыIурагъэх, жыгыщIэхэр щыхрагъасэ.
ХЬЭТЫКЪУЭ ЩэуапцIэ.
